### Beslutningstema

Kommunalbestyrelsen skal udpege en politisk repræsentant, der skal repræsentere kommunen i den lokale trepart for VOS [adresse] og VOS Vidå-Kruså.

### Sagsfremstilling

Med Aftale om et Grønt [adresse] og Aftale om Implementering af et Grønt [adresse] får kommunerne en central rolle med ansvar for planlægning og implementering af arealomlægningsindsatsen. Det betyder, at kommunerne skal udarbejde dynamiske omlægningsplaner senest i 2025, der viser, hvordan man lokalt vil komme i mål med indsatsen. Indsatsen omfatter udtagning af kulstofrige lavbundsjorde, vådområder, skovrejsning, ekstensivering og andre arealbaserede omlægningsindsatser, herunder at bidrage til bedre vilkår for natur og biodiversitet.

Siden 2010 har kommunerne koordineret udtagning af landbrugsarealer i 23 tværkommunale vandoplandsstyregrupper (VOS’er), som fra 2024 har organiseret sig i 10 grupperinger med henblik på tværgående samarbejde, kapacitetsopbygning og stordriftsfordele. Tønder Kommune er medlem af VOS [adresse], hvor Vejen Kommune har formandskabet og står for sekretariatsbetjeningen samt VOS Vidå-Kruså, hvor Aabenraa Kommune har formandskabet og står for sekretariatsbetjeningen.

Dette tværkommunale samarbejde skal fortsætte i 23 lokale treparter med flere aktører, der fortsat er organiseret i de 10 grupperinger.

Hver lokal trepart består af følgende medlemmer:

·         1-2 repræsentanter for hver kommune i oplandet, heraf mindst 1 politisk repræsentant

·         1-2 lokale landbrugsrepræsentanter

·         1-2 lokale repræsentanter for lokale naturorganisationer

·         1 repræsentant fra Naturstyrelsen

Repræsentanterne fra natur- og landbrugsorganisationerne udpeges centralt af hhv. Danmarks Naturfredningsforenings og Landbrug & Fødevarers hovedorganisationer. Naturstyrelsen udpeger også deres repræsentanter.

Kommunalbestyrelsen skal således udpege 1-2 politiske repræsentanter for den eller de lokale treparter, som kommunen er en del af. Fristen for udpegelse til lokale treparter bliver forventeligt 1. februar 2025.

Som oplandskommune kan man undlade at lade sig repræsentere i en lokal trepart, hvis der er enighed med de øvrige kommunalbestyrelser i oplandet om, at andelen af kommunens areal i oplandet er ubetydeligt eller ikke relevant.

Formanden for Teknik- og Miljøudvalget Richard Winther er i dag medlem af VOS [adresse] og VOS Vidå-Kruså. Forvaltningen anbefaler, at Kommunalbestyrelsen vælger én politisk repræsentant og én politisk suppleant, der skal repræsentere Tønder Kommune i begge VOS-grupper.  Der er forvaltningens opfattelse, at mødevirksomheden i den lokale trepart kan få et omgang, der gør det hensigtsmæssigt at have udpeget en politisk suppleant.  Forvaltningen anbefaler endvidere, at der også er administrativ repræsentation i begge VOS-grupper.

Udpegningen er gældende for 2025. Hvis de lokale treparter skal fortsætte længere end 2025, sker udpegning til denne periode ved konstitueringen i forbindelse med kommunalvalget i 2025.

### Lovgrundlag

Den lokale organisering af omlægningsindsatsen er aftalebaseret og udmøntes ikke i love og bekendtgørelser.

– Aftale om et Grønt [adresse]. Aftale mellem regeringen, Landbrug & Fødevarer, Danmarks Naturfredningsforening, Fødevareforbundet NNF, Dansk Metal, Dansk Industri og Kommunernes Landsforening den 24. juni 2024

– Aftale om Implementering af et Grønt [adresse]. Aftale mellem regeringen (Socialdemokratiet, Venstre og Moderaterne), Socialistisk Folkeparti, Liberal Alliance, Det Konservative Folkeparti og Radikale Venstre den 18. november 2024.

– Kvælstofindsatsbehovet fastlægges i statens reviderede vandområdeplaner 2021-2027, som blev sendt i høring den 20. december 2024.

### Indstilling Direktøren for Teknik/Miljø, Service og Beskæftigelse indstiller,

at Kommunalbestyrelsen udpeger en politisk repræsentant og én politisk suppleant, der skal repræsentere kommunen i den lokale trepart for VOS [adresse] og VOS Vidå-Kruså.

### Beslutning

Indstillingen godkendt, idet George Bech (T) udpeges som repræsentant og Oscar Kristiansen (F) udpeges som suppleant.

Ron Friis Gad (V) deltog ikke i mødet.